Saꞌ li xbꞌeen kutan re li ninqꞌe naq nekeꞌxwaꞌ li kaxlan wa chi maakꞌaꞌ xchꞌamal,
nekeꞌxmayeja jun li karner.
Li ninqꞌe aꞌan re xjultikankil li relikebꞌ laj Israel saꞌ li tenamit Egipto.
Ebꞌ li xtzolom keꞌxye re li Jesús:
—¿Bꞌar taawaj taqakawresi chaq li naꞌajej re taatzaka wiꞌ li mayejanbꞌil xul?
chankebꞌ.
Li Jesús kixye rehebꞌ wibꞌ li xtzolom:
—Ayuqex saꞌ li tenamit.
Aran teekꞌul jun li wiinq yoo chaq chixkꞌambꞌal jun kuk xhaꞌ.
Teetaaqe aꞌan.
Bꞌar taaꞌok aꞌan aran ajwiꞌ texꞌok laaꞌex.
Ut teeye re laj eechal kabꞌ,
“Chan laj tzolonel,
¿bꞌar len wan li naꞌajej taawaꞌaq wiꞌ rochbꞌenebꞌ li xtzolom?”
chaꞌqex re.
Ut aꞌan tixkꞌut cheeru jun nimla naꞌajej taqekꞌ saꞌ xkaꞌ tasalil li kabꞌ.
Ak yiibꞌanbꞌil li naꞌajej.
Ut aran toxeekawresi li ninqꞌe choqꞌ qe,
chan li Jesús.
Keꞌkoohebꞌ saꞌ li tenamit ut kiꞌuxman joꞌ kixye li Jesús.
Ut aran keꞌxkawresi li ninqꞌe.
Naq kiꞌewu,
kiwulak li Jesús rochbꞌenebꞌ li xtzolom.
Naq ak yookebꞌ chi waꞌak saꞌ li meex,
li Jesús kixye rehebꞌ li xtzolom,
—Relik chi yaal tinye eere naq jun eere laaꞌex taaqꞌaxtesiinq we saꞌ ruqꞌebꞌ li xikꞌ nekeꞌilok we,
chan.
Ut ebꞌ aꞌan keꞌrahoꞌ saꞌ xchꞌoolebꞌ ut ebꞌ li junjuunq keꞌok chixyebꞌal re li Jesús:
—¿Ma laaꞌin ta bꞌiꞌ tinqꞌaxtesiinq aawe,
Qaawaꞌ?
chankebꞌ.
Ut li Jesús kichaqꞌok ut kixye rehebꞌ:
—Li taaqꞌaxtesiinq we,
aꞌan jun eere laaꞌex li yoo chixtzꞌabꞌal li xkaxlan wa wochbꞌen saꞌ li sekꞌ.
Relik chi yaal laaꞌin li Kꞌajolbꞌej tinkꞌul li kꞌaꞌru tzꞌiibꞌanbꞌil chaq retalil chiwix.
Abꞌanan raylal wan saꞌ xbꞌeen li wiinq li taaqꞌaxtesiinq we.
Qꞌaxal us raj choqꞌ re li wiinq aꞌan naq inkꞌaꞌ ta kiyoꞌla.—
Ut naq yookebꞌ chi waꞌak,
li Jesús kixchap li kaxlan wa.
Kixbꞌantioxi chiru li Dios,
kixjachi,
tojoꞌnaq kixjekꞌi rehebꞌ li xtzolom.
Ut kixye rehebꞌ:
—Waꞌinqex.
Aꞌan aꞌin intzꞌejwal.—
Ut kixchap ajwiꞌ li sekꞌ re ukꞌak ut kixbꞌantioxi chiru li Dios,
tojoꞌnaq kixkꞌe rehebꞌ ut chixjunilebꞌ keꞌukꞌak.
Ut li Jesús kixye rehebꞌ:
—Aꞌan aꞌin lin kikꞌel li taahoyeqꞌ saꞌ xkꞌabꞌaꞌebꞌ chixjunilebꞌ ut aꞌan taaxaqabꞌaanq xwankil li Akꞌ Contrato.
Relik chi yaal tinye eere naq inkꞌaꞌ chik tinwukꞌ li xyaꞌal ru li uva toj taawulaq xqꞌehil naq tinwukꞌ wiꞌchik saꞌ li xnimajwal wankilal li Dios,
chan li Jesús.
Ut naq ak xeꞌraqeꞌ xbꞌichankil jun li bꞌich,
keꞌkoohebꞌ saꞌ li tzuul Olivos.